Wara li rajna kif Marta tal-Vanġelu tista' tkun persuna qrib tagħna, f'dan it-tieni ħsieb niltaqgħu ma' raġel, missier li jqis ruħu Fariżew għax iħoss li għandu kwalità li timmarka l-Fariżej: l-għira. 2 – IL-FARIŻEW Fid-dinja kulħadd b'xortih. Hawn min tiġieh ħażina u joqgħod għaliha, sakemm ma jarax lil ħaddieħor aħjar minnu. Hemm jibda jgħir. Jekk ngħidlek, lanqas temmen jien għal min ngħir. Għat-tifel tiegħi, il-frott tal-imħabba tiegħi u ta' marti. Stramba din, imma jekk nispjegalek, tifhimni żgur u ma toħodnix biċ-ċajt. Jiena miżżewweġ u għandi tifel ta' 4 snin. Il-mara tiegħi hi żagħżugħa u hi mitlufa fuq it-tifel, Hekk li tinsa lilha nnifisha, ...u lili wkoll. Trid tagħtih kollox u ma tixtieqx tfal iżjed biex hu jibqa' jgawdi waħdu. Irranġajna l-ħinijiet tagħna skont l-aptit tiegħu. Meta jorqod, nimxu fuq ponot subgħajna; meta jisgħol xi ftit, inkunu se nifggħu għax nagħlqu kullimkien; meta ma jiekolx il-platt kollu, tkun qisha waqgħet id-dinja. Ma nixgħelux it-televixin, għax nibżgħu li ngħarrqulu għajnejh. "M'hawn xejn isbaħ", tgħidli, "milli tilgħab maż-żgħir tagħna." Marti qatt ma toħrog miegħi, kif konna nagħmlu qabel. Issib iż-żmien biex tfittex ilbies għalih, rotob u ħfief, sħan u li ma jdejquhx. Tibgħatni f'tarf il-Belt, fejn hemm ħanut żgħir li jbiegħ ingwanti għat tfal żgħar. Jien għedt li ż żmien jinbidel, jgħaddu ftit snin u marti tiftakar fl-imħabba li wegħditni. Imma għaddew erba' snin u bqajna l-istess. Insejt il-vjaġġi, l-ikliet barra, iċ-ċinema,... saħansitra l-qraba tiegħi. Il-ħin kollu nisma' l-praspar li jkun għamel it-tifel u li marti tħobb tirrakkuntali. Jien raġel ta' paċenzja, imma xorta tirbaħni l-għira. Inħossni wieħed mix-xirka tal-Fariżej. Imma nittama li marti u ibni jaħfruli.
2. Għalik min jien? Il-Fariżew.